Константин Величков
VII. С омая чудна грей нощта…

chitanka.info

С омая чудна грей нощта. Звезди

една по друга сипят се в небето.

С омая чудна грей нощта. Мечти

и мен изгряват трепетни в сърцето.

О, боже мой, защо си обещал

човека на страдания? Тъгата

защо съпътница си нему дал?

Защо в горчила трови се душата?

Животът кораб мрачен е, кой плува

в море от сълзи, горести, беди;

безспир метежна буря го вълнува.

Защо нощта обсипва се с звезди?

Защо в бедите, сред кои минува

животът ни, примесват се с мечти?

Издание:

К. Величков. Съчинения в пет тома. Подбор и редакция: Илия Тодоров. Български писател, С. 1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.